**ΔΕΛΤΙΟ ΤΥΠΟΥ**

**ΕΛΛΗΝΙΚΗ ΔΗΜΟΚΡΑΤΙA ΤΡΙΚΑΛΑ 07/05/2025** **ΠΕΡΙΦΕΡΕΙΑ ΘΕΣΣΑΛΙΑΣ Αριθμ. Πρωτ.: 168013 ΠΕΡΙΦΕΡΕΙΑΚΗ ΕΝΟΤΗΤΑ ΤΡΙΚΑΛΩΝ Δ/ΝΣΗ ΑΓΡΟΤΙΚΗΣ ΟΙΚΟΝΟΜΙΑΣ ΤΜΗΜΑ ΦΥΤΙΚΗΣ ΠΑΡΑΓΩΓΗΣ**

**ΑΝΑΚΟΙΝΩΣΗ - ΕΝΗΜΕΡΩΣΗ ΕΛΑΙΟΠΑΡΑΓΩΓΩΝ ΤΟΥ ΝΟΜΟΥ ΤΡΙΚΑΛΩΝ**

Σας ενημερώνουμε ότι σύμφωνα με την υπ’ αριθ. 77979/21-3-2025 Υπουργική Απόφαση (ΦΕΚ Β’ 1749/11.04.2025, AΔΑ:ΡΧΧ54653ΠΓ-ΝΙΚ), από το έτος 2025 καθίσταται **υποχρεωτική η υποβολή Δήλωσης Συγκομιδής Ελαιοκάρπου** για όλους τους νόμιμους κατόχους ελαιοτεμαχίων.

Για το λόγο αυτό, καλούνται οι ελαιοπαραγωγοί να προσέλθουν στη ΔΑΟ Τρικάλων έως τις 30 Ιουνίου του 2025, προκειμένου να εγγραφούν στο Ελαιοκομικό Μητρώο ή να επικαιροποιήσουν την ήδη υπάρχουσα εγγραφή τους, καθώς προαπαιτούμενο για την υποβολή της δήλωσης συγκομιδής από τους ελαιοπαραγωγούς, είναι η ορθή εγγραφή τους στο ελαιοκομικό μητρώο.

Για την επικαιροποίηση **θα πρέπει πρώτα να ελέγξουν τα δεδομένα** που υπάρχουν ή δεν υπάρχουν στο ελαιοκομικό μητρώο συνδεδεμένα με τον ΑΦΜ τους, στη ψηφιακή πλατφόρμα <https://elaiokomiko.minagric.gr/elaiokomikon-front/login.zul> (η οποία όμως ακόμη βρίσκεται σε δοκιμαστική λειτουργία) και στη συνέχεια να καταθέσουν, εάν χρειάζεται, αίτημα τροποποίησης στη ΔΑΟ Τρικάλων.

Η δήλωση συγκομιδής υποβάλλεται ηλεκτρονικά, μέσω της αντίστοιχης εφαρμογής του ΥΠ.Α.Α.Τ., αμέσως μετά την ολοκλήρωση της συγκομιδής και της παράδοσης του ελαιοκάρπου, **από τη 1η Οκτωβρίου κάθε έτους έως και τη 31η Μαΐου του επόμενου έτους**. Η υποβολή γίνεται μέσω της Ενιαίας Ψηφιακής Πύλης (gov.gr), με χρήση των προσωπικών κωδικών Taxisnet, στην ενότητα: **«Δήλωση Συγκομιδής Ελιάς» – gov.gr** .

Οι δηλώσεις συγκομιδής υπόκεινται σε ετήσιους ελέγχους, ενώ σε περιπτώσεις παραβάσεων επιβάλλονται τα εξής πρόστιμα:

Ανακριβείς δηλώσεις:

* 60 € ανά ελαιόδεντρο (σε περίπτωση λάθους στον αριθμό)
* 60 € / 100 κιλά για καρπό ελαιοποίησης
* 150 € / 100 κιλά για καρπό επιτραπέζιας ελιάς

Μη υποβολή δήλωσης:

* Από 100 € έως 5.000 €, ανάλογα με τον αριθμό ελαιόδεντρων της εκμετάλλευσης

Τα πρόστιμα δεν εφαρμόζονται για κατόχους μέχρι 20 ελαιόδενδρα και για την περίοδο 2025–2026. Ξεκινούν από 1η Οκτωβρίου 2026.

Για τη συμπλήρωση και υποβολή των δηλώσεων συγκομιδής, στα τιμολόγια/δελτία παραλαβής κατά την παραλαβή του ελαιοκάρπου από τις ελαιοκομικές επιχειρήσεις, (ελαιοτριβεία, μονάδες επεξεργασίας επιτραπέζιας ελιάς), θα αναγράφονται τα παρακάτω στοιχεία:

* Ονοματεπώνυμο και ΑΦΜ του ελαιοκαλλιεργητή
* Ποικιλία ελιάς
* Ποσότητα παραδοθέντος ελαιοκάρπου (για ελαιοποίηση ή επιτραπέζια χρήση)
* Ο δεκατριψήφιος κωδικός “ελαιοτεμαχίου” (όπως εμφανίζεται στο Ελαιοκομικό Μητρώο)
* Στην περίπτωση παράδοσης φορτίου από διαφορετικά “ελαιοτεμάχια” της εκμετάλλευσης, η ποσότητα ελαιοκάρπου που αντιστοιχεί σε κάθε “ελαιοτεμάχιο”.

Η δήλωση συγκομιδής είναι υποχρεωτική ακόμα και όταν δεν υπάρχει παραγωγή (υποβάλλεται ως μηδενική).

Για περισσότερες πληροφορίες παρακαλούμε να επικοινωνήσετε με την υπηρεσία μας (Διεύθυνση Αγροτικής Οικονομίας, Τμήμα Φυτικής Παραγωγής - Β. Τσιτσάνη 31, κτίριο Π.Ε. Τρικάλων, 3ος όροφος, γραφείο 314, τηλ 2431351614, email : [a.lyka@thessaly.gov.gr](mailto:a.lyka@thessaly.gov.gr) και [m.tsalkitzoglou@thessaly.gov.gr](mailto:m.tsalkitzoglou@thessaly.gov.gr) ).

**Ε.Π.**

**Η Προϊσταμένη της Δ.Α.Ο.**

**Καρακούση Αργυρώ**